תומר פרסיקו

תומר פֶּרְסיקוֹ (נולד ב-7 במאי 1974) הוא חוקר ומרצה בתחומי דתות העולם, העידן החדש, היהדות והחברה הישראלית. הוא עמית מחקר במכון שלום הרטמן, ולימד במשך שמונה שנים בחוג למדעי הדתות באוניברסיטת תל אביב. שימש כמרצה אורח במשך שלוש שנים במכון למשפט עברי ולימודי ישראל באוניברסיטת קליפורניה בברקלי. שימש כמנהל האקדמי של ארגון "קולות". הוא עמית ב"מרכז רובינשטיין לאתגרים חוקתיים" של אוניברסיטת רייכמן. כמו כן הוא העורך הראשי של סדרת ספרי 'אתגרי הדמוקרטיה' שיוצאת מטעם מרכז רובינשטיין, אשר הספר שלו על ליברליזם הוא הכרך הראשון בה. הוא פעיל חברתי למען חופש דת ובעל בלוג "לולאת האל", העוסק בנושאים אלה.

ביוגרפיה 
פרסיקו נולד וגדל למשפחה חילונית בחיפה, בשכונות נווה שאנן ואחוזה. בגילאים 8–9 התגורר במשך שנתיים עם משפחתו בטורונטו שבקנדה.

למד בבית הספר עירוני ג'. היה חבר בתנועת הנוער "המחנות העולים". את שירותו הצבאי עשה בגרעין הנח"ל "אתגר" שישב בעמק יזרעאל. במהלך שירותו הצבאי היה קומונר ב"מחנות העולים" למשך שנה.

בתום שירותו הצבאי נסע עם בני הגרעין שלו לטיול במזרח אסיה. הוא שהה חודשיים בנפאל ושמונה חודשים בהודו. בריאיון לשחר סמוחה בגלובס סיפר:

פרסיקו חזר וטייל בהודו, שם למד את המסורות הדתיות המקומיות, ובסך הכל שהה בתת-היבשת ההודית כשנתיים מחייו. לאחר שובו ב-1997 מהודו סיים תואר ראשון בהצטיינות בחוג לפילוסופיה ובהצטיינות יתרה בתוכנית למצטיינים באוניברסיטת חיפה. אחר-כך סיים תואר שני בהצטיינות בחוג למדע הדתות באוניברסיטה העברית (2004-2000). נושא עבודת התזה שלו היה "החזרה – מודל של התפתחות מיסטית: כפי שמודגם על פי הגותם של מייסטר אקהרט והראי"ה קוק". המנחה שלו היה פרופסור גדליהו (גי) סטרומזה. בשנים 2006–2008 למד לצורך קבלת תעודת הוראה במכון הרטמן בירושלים.

בשנים 2010–2013 כתב דוקטורט בהנחיית פרופ' רון מרגולין, במסגרת התוכנית לדתות זמננו באוניברסיטת תל אביב. כותרת החיבור: "מדיטציה יהודית: התפתחותה של תרגולת רוחנית מודרנית ביהדות זמננו." המחקר בודק מה נלמד היום תחת הכותרת של "מדיטציה יהודית", מאבחן את מקורות ההשפעה השונים שתרמו לתופעה (הקבלה, החסידות וכן דתות המזרח) ומנתח את התופעה מבחינה פנומנולוגית וסוציולוגית. בשנת 2016 יצא לאור ספרו, בשם זהה, המבוסס על הדוקטורט שלו.

פרסיקו עבד שלוש שנים כמורה לתנ"ך ותרבות ישראל בחטיבת הביניים של בית הספר הריאלי העברי חיפה. כמו כן העביר קורסים ב"מכון אבשלום", ב"אסכולות" של האוניברסיטה הפתוחה ובאמצע העשור השני של המאה ה-21, הוא מלמד בישיבה החילונית בירושלים. החל משנת 2010 הוא מרצה בבית הספר לפילוסופיה שבאוניברסיטת תל אביב על נושאי תרבות העידן החדש והופעותיה ביהדות זמננו. בשנת 2015 מונה למנהל התוכניות האקדמיות בעלמא בית לתרבות עברית.

מ-2005 עד 2011 כתב טור קבוע בערוץ הניו אייג' של nrg מעריב, וכמו כן תרם מאמרים לעיתונים כגון "הארץ" ו"מקור ראשון". בשנת 2006 פתח את הבלוג "לולאת האל – החוויה הדתית לסוגיה", בו הוא מרכז את כל מאמריו. בשנת 2010 פתח בלוג נוסף בשם "מינים". המאמרים עוסקים בעיקר ברוחניות, העידן החדש ובדת היהודית. ד"ר יהודה מירסקי כתב עליו באתר Jewish Ideas Daily: "הבלוג של... תומר פרסיקו, הפך אותו לאחד מהמבקרים המעניינים בצורה מתמדת של החיים הדתיים בישראל."

ב-2016 שימש כמנהל האקדמי של בית המדרש עלמא בתל אביב.

פרסיקו כתב בצורה ביקורתית על המורה הרוחני שי טובלי ועל הארגון אותו הקים, ראיין אחד מחסידיו של טובלי והצביע על כך שלתנועתו של טובלי מאפיינים של כת. בעקבות הדברים הגיש טובלי תביעה נגד פרסיקו, אך חזר בו מאוחר יותר.

בשנת 2023, עם הקמתו של "מרכז רובינשטיין לאתגרים חוקתיים" באוניברסיטת רייכמן, הצטרף אליו פרסיקו כחוקר ומרצה. המכון עוסק בחקר החברה הישראלית, ובפרט בסוגיות משפטיות בה.

חיים אישיים
פרסיקו נשוי ליעל יחיאלי, פעילה פמיניסטית ואקטיביסטית חברתית, מייסדת ומובילת מיזם 5050 לשותפות ולשוויון מגדרי, ואב לשני בנים. מתגורר בירושלים. אחיו אורן פרסיקו הוא עיתונאי, כתב "העין השביעית".

ספריו
 מדיטציה יהודית - התפתחותן של תרגולות רוחניות ביהדות זמננו, תל אביב: ההוצאה לאור של אוניברסיטת תל אביב, תשע"ו 2016
הספר סוקר זרמים מרכזיים במסורת המדיטטטיבית היהודית לדורותיה, ומנתח את התמורה התרבותית המתייחסת לחיפוש הנוכחי אחרי חיי דת פנימיים. הוא בוחן הן את הפרקטיקות המדיטטיביות של יהודים בעבר, והן את תורותיהם המדיטטיביות של שבעה מנהיגים דתיים יהודיים שפעלו מאז תחילת המאה העשרים ועד ימינו. הספר מראה כיצד תהליכים של "הפנמה של הפולחן הדתי" הנם חלק מתזוזות עומק של התרבות המערבית, אשר בשדה הדת מתממשים כהתמקדות בתהליכים פסיכולוגיים ובחוויות נפשיות, וראיית תהליכים אלה כמוקד העיקרי של המעשה הדתי.
חלקו הראשון של הספר מוקדש למסורות המדיטטיביות השונות ששימשו יהודים כדרך להגיע למגע אינטימי עם האלוהות מאז ימי בית שני ועד החסידות. מדובר בסקירה המחקרית הראשונה של הזרמים המדיטטיביים העיקריים ביהדות, ואלו מנותחים בהתאם לטיפולוגיה המסמנת הבדלים באופי התרגול וכן בחוויה המיסטית המסוימת אליה הוא נועד להוביל.
בחלקו השני הספר מתמקד בשבעה מנהיגים רוחניים יהודיים בני זמננו המלמדים מדיטציה: האדמו"ר מפיאסצנה, מנחם אקשטיין, אריה קפלן, זלמן שחטר-שלומי, ישראל יצחק בזנסון, ארז משה דורון ויצחק גינזבורג. ניתוח שיטותיהם המדיטטיביות נעשה על רקע המסורות המדיטטיביות מן העבר, תוך בחינת מידות ההמשכיות והחידוש.

 אדם בצלם אלוהים - הרעיון ששינה את העולם ואת היהדות, תל אביב: הוצאת ידיעות ספרים, תשפ"א 2021גב הספר באתר ספריית נהריה גרסה אנגלית: In God's Image - How Western Civilization Was Shaped by a Revolutionary Idea, בהוצאת New York University Press , 2025.

הספר מציג היסטוריה אינטלקטואלית ותרבותית של הציוויליזציה המערבית באמצעות הרעיון המקראי של בריאת כל בני האדם בצלם אלוהים. פרסיקו מתחקה אחר התפתחות האינדיבידואליזם, החירות, המצפון, השוויון והחילוניות, כתלויים בבסיסם ברעיון זה.
הספר עומד על המקום המרכזי שתופסת האבולוציה של הפרט - בני האדם כיצורים אוטונומיים משמעותיים - בציוויליזציה המערבית, ומוצא שהיא נמצאת בלב המודרניות, הסדר הליברלי, ואף תהליך החילון. פרסיקו מתחקה אחר מקורותיו של 'צלם אלוהים' בתרבות העברית של המקרא, השפעתו על הנצרות, השינוי שהביא למעמד האישה, חלקו במחאות הראשונות נגד מוסד העבדות, תפקידו היסודי בהתפתחות שיח זכויות האדם, חשיבותו כבסיס לחופש המצפון ועקרון הפרדת הדת מהמדינה, מרכזיותו בגיבוש תפיסת החירות המודרנית, ולבסוף, באופן אירוני, מקומו בקידום תהליך החילון.
הספר מנסה לענות על שאלת הצלחתו של המערב להפוך להגמוניה עולמית, כאשר התשובה שניתנת נעוצה באינדיבידואליזם המערבי, שבעצמו נשען על רעיון הבריאה בצלם. פרסיקו מראה כיצד הענקת חשיבות עליונה לחיי הפרט הובילה לתפיסה המערבית של חירות, אשר בתורה הובילה לשגשוג חסר התקדים של הסדר הליברלי.

 ליברליזם - שורשיו, עקרונותיו, משבריו, כנרת זמורה דביר, 2024. ב-2025 תורגם לגרמנית ויצא בהוצאת NZZ Libro 
מבוא קצר לליברליזם. פרסיקו מתחקה אחר שורשיו של הליברליזם מאז סוף ימי הביניים ומבאר את עקרונותיו המרכזיים. מכאן הוא פונה ומנסה להסביר את משבר הליברליזם, שאותו הוא מפרש כמשבר זהות.
על פי פרסיקו ליברליזם הוא "תפיסה פוליטית המחזיקה בעמדה, שקיימים ממדים בחייו של הפרט שזכאים להגנה מיוחדת ולמימוש חופשי ("זכויות"), שחירותו מותנית במימושם האוטונומי, ואשר מבקשת להגביל את כוחו של השלטון להתערב בממדים אלה. ההיגיון הליברלי מחזיק בשוויון מהותי בין כל בני האדם, ועל כן אותן זכויות נחשבות אוניברסליות, וכל אדם עומד כשווה לפני החוק." (עמ' 14) פרסיקו טוען כי בעוד הליברליזם הפך למסגרת הפוליטית ההגמונית מאז נפילת הגוש הקומוניסטי בראשית שנות התשעים, הוא נקלע כיום למשבר ונתון תחת מתקפה קשה בכל העולם, בעיקר מתנועות פופוליסטיות ימניות, שמאל רדיקלי אנטי-ליברלי ופונדמנטליזם דתי. הספר מסביר כיצד משבר הזהות מתרחב וכיצד יריבי הליברליזם היום מנצלים אותו ומנסים לתת לו מענה. לבסוף הוא מנתח את משבר הליברליזם בישראל ומציע נתיבים אפשריים ליציאה ממנו. הספר מכר אלפי עותקים.

מפרסומיו
פרסיקו פרסם מאמר בכתב העת 'תכלת' ובו הוא טוען שככל הנראה הרבי מלובביץ' ראה בעצמו המשיח וכך גם חסידיו ראו בו.
במאמר ב"הארץ" הסביר פרסיקו כי נוער הגבעות, בהשפעת הרב יצחק גינזבורג, חותר להתנהגות אותנטית, ומאמין שהיא מקרבת אותו לאלוהים. אחד מביטוייה הוא פעולה אלימה מתוך נקמה.

פרסיקו עוסק במחקריו בהקצנה בציונות הדתית. הוא כתב על טרור יהודי, על הכהניזם של איתמר בן גביר, (שניהם בהארץ), על תפיסת העולם של בצלאל סמוטריץ' ושל איתמר בן גביר כשני סוגים של פונדמנטליזם יהודי בכתב העת תלם ועל תהליך ה"כהניזציה" של הציונות הדתית, אותו הוא מקשר לעליית החרד"ל (בכתב העת דעות).

פרסיקו מרבה לעסוק בליברליזם ובמשבריו. הוא כתב על משבר הליברליזם חברה הישראלית במאמר שיצא בספר "#יהודיתדמוקרטית", וכן מזווית נוספת בהארץ ועל משבר הליברליזם כמשבר זהות בכתב העת אופקים כן כתב על שורשי הליברליזם, אותם הוא מוצא ברעיון הבריאה בצלם אלוהים. מלבד ספר שהקדיש לנושא, הוא כתב על כך גם במאמר בכתב העת אופקים.

קישורים חיצוניים


 הבלוג "לולאת האל - החוויה הדתית לסוגיה" של תומר פרסיקו
 הבלוג של תומר פרסיקו 


 דב אלבוים, מקבלים שבת עם תומר פרסיקו, פרשת בהעלותך, 17 ביוני 2016
 מערכת 'זווית אחרת', ריאיון עם תומר פריסקו, חלק ראשון, חלק שני, מאי 2017



ממאמריו:

 "חתונות מחוץ לרבנות: מספרים, מאפיינים ומשמעותו של טקס", כיכר העיר, גיליון 1, תשע"ז, עמ' 147-155
 "יהדות (באנגלית)", מאמר מבואי שנכתב עבור התוכנית הממשלתית ההודית לאקדמיה פתוחה - UGC's E-pathshala programme
 "הציונות כלאומנות - נאו-ליברליזם ואתנוצנטריזם ", Israeli Affairs Journal 57, May 2015, pp 9-20
 "הפרטת הדת וקידוש האומה: קריסת הקולקטיביזם הציוני ותולדותיו", אקדמות ל, שבט תשע"ה, עמ' 51–64
 "רוח קדם: על תהליך הפיכתה של הדת בזמננו לאתיקה", תיאוריה וביקורת 43, סתיו 2014, עמ' 255–266
 "חינוך בין חומר לרוח" – בספר חינוך מהות ורוח, בעריכת ישעיהו תדמור ועמיר פריימן, מכון מופ"ת, 2012.
 "האתיקה של התודעה: החוויה הדתית בעידן הפרוזק" - אקדמות, גיליון כ"ה, תשרי התשע"א.
 "הניו-אייג' כהטמעה של אתוס נבואי-נוצרי ביהדות בת זמננו" – אקדמות, גיליון כ"ד, ניסן התש"ע.
 "המשיח האבוד של חב"ד" – תכלת, גיליון 36, קיץ תשס"ט.
 "הרב קוק: על צדיקים גדולים וישרי לבב – במעלה ההשגה המיסטית" – מורשת ישראל, גיליון 5, אלול תשנ"ח.


 The End Point of Zionism: Ethnocentrism and the Temple Mount, in Israel Studies Review, Vol. 32, No. 1, Summer 2017: pp. 104–122
 Kabbalah through the Utilitarian Prism - Contemporary Neo-Kabbalah in Israel as a form of Consumer Culture, in Contemporary Alternative Spirituality in Israel, eds. Shai Feraro and James Lewis, Palgrave Macmillan, 2016, pp. 21-38
 Hitbodedutfor the New Age: Adaptation of Hitbodedut Meditation among the Contemporary Followers of Rabbi Nachman of Breslov Israel Studies Review, Vol. 29, No. 2, Winter 2014, pp. 99-117
 A Pathless Land: Krishnamurti and the Tradition of No Tradition, in Theosophical Appropriations: Esotericism, Kabbalah, and the Transformation of Traditions, eds. Julie Chajes and Boaz Huss, Ben-Gurion University press, 2016, pp. 115-133
 Neo-Hasidic Revival: Expressivist Uses of Traditional Lore - Modern Judaism Vol. 34, No. 3,2014, pp. 287-308
 Neo-Hasidism & Neo-Kabbalah in Israeli Contemporary Spirituality: The Rise of the Utilitarian Self - Alternative Spirituality and Religion Review, Vol. 5, No. 1 / Spring 2014, pp. 31-54
על ספריו
 עומר מיכאליס, מדיטציה יהודית: התפתחותן של תרגולות רוחניות ביהדות זמננו, מכון הרטמן, 18 בספטמבר 2016.

על ליברליזם - שורשיו, עקרונותיו, משבריו:

 מנחם מאוטנר, "ליברליזם: שורשיו, עקרונותיו, משבריו" - ביקורת ספרים, ICON-S-IL Blog, 27 בדצמבר 2024
 נבו שפיגל, מיני סימפוזיון בנושא ליברליזם: שורשיו, עקרונותיו, משבריו  ליברליזם לנוכח פסל אפולו, ICON-S-IL Blog, 4 בפברואר 2025

הערות שוליים

קטגוריה:בלוגרים ישראלים
קטגוריה:חוקרי דתות
קטגוריה:חוקרי יהדות ישראלים
קטגוריה:בוגרי המחנות העולים
קטגוריה:חברי גרעיני נח"ל
קטגוריה:בוגרי תיכון עירוני ג' (חיפה)
קטגוריה:בוגרי אוניברסיטת חיפה
קטגוריה:בעלי תואר דוקטור מאוניברסיטת תל אביב
קטגוריה:נווה שאנן (חיפה): אישים
קטגוריה:ישראלים שנולדו ב-1974